BLEIBURG Kontroverzni voditelj TV emisije Bujica, Velimir Bujanec, danas je na Bleiburgu pljunuo novinara Danijela Majića, a ljudi koji su bili u društvu s Bujancom htjeli su pretući Majića.

Na hrvatskoj komemoraciji u Bleiburgu urednik Frankfurter Rundschaua je verbalno i fizički napadnut od strane sudionika, objavio je Franfurter Rundschau, o napadu na svog novinara Danijela Majića.

– Između ostalog, novinara je pljunuo desničarski hrvatski televizijski voditelj Velimir Bujanec, nakon čega su ga mnogi okupljeni počeli masovno vrijeđati, prijetiti da će ga tući. Intervencija austrijske policije spriječila je ozbiljne fizičke napade. Urednik Frankfurter Rundschaua nije ozlijeđen, objavili su.

Danijel Majić ispričao je za Novosti da su na njega kod spomenika ustaškim vojnicima nasrnuli posjetitelji bleiburške komemoracije, i to nakon što ga je Bujanec pljunuo dva puta. Novinar hrvatskih korijena je, pišu Novosti, česta meta neoustaške desnice na društvenim mrežama zbog istraživanja njihovih aktivnosti u Njemačkoj.

– Sve je počelo kad me prepoznao Ante Udbinac, čovjek u u Bujančevoj pratnji. Prišao mi je i otpočeo cinični razgovor. Nakon što sam se okrenuo, Bujančeva partnerica me je počela vrijeđati na osobnoj razini. Sam Bujanec nije ništa rekao, ali me je pljunuo dva puta. Potom su me i ostali počeli vrijeđati. Vikali su da sam jugokomunist i slično. Jedan me je udario u nogu, dok me je drugi neuspješno pokušao zahvatiti šakom, prepričava za Novosti Majić, koji procjenjuje da ga je u tome trenutku okružilo najmanje 12 Bujančevih istomišljenika, a vrlo vjerojatno i više.

– Da nije bilo policije u blizini, vjerojatno bi sve skupa završilo puno gore, kaže Majić, kojeg su policajci uz povike rulje odveli sa strane, i pustili nakon što su shvatili da je novinar i da nije nikoga napao, nego da je napadnut.